Neljän teini-ikäisen pojan joukkio pahoinpiteli nuoren miehen Kauniaisten rautatieasemalla.

Uhri yritti panna vastaan, mutta se ei auttanut joukkovoimaa vastaan.

Nuorta miestä hakattiin ja potkittiin.

Uhri oli myös hengenvaarassa, koska sai ison kiven leukaansa ja joutui raiteille junan ollessa pian tulossa.

Törkeä pahoinpitely sattui Kauniaisten asemalaiturilla sekä myös junaraiteilla. Arkistokuva. JOHN PALMÉN

Tapaus sattui toukokuisena aamuyönä Kauniaisten kaupungin asemalla. Uhri ja noin 7—10 teinipojan porukka odotteli junaa, joka oli tulossa vasta noin 15 minuutin kuluttua.

Pienessä humalassa (noin 0.7 promillea) ollut nuorukainen meni juttelemaan itselleen tuntemattomille, hieman itseään nuoremmille pojille.

Nuorelta mieheltä kysyttiin muun muassa oletko ”gangsta”. Toinen kysyi haluatko ostaa ”piriä”. Joku kokeili hänen aurinkolasejaan, jotka jäivät kateisiin.

Nuori mies käsitti, että yksi pojista asettui hänen taakseen ja yritti napata lompakon takataskusta. Anastus ei onnistunut, sillä nuori mies käännähti tai pyörähti ympäri ja riuhtaisi itsensä irti.

Kaasuase esille

Seuraavassa hetkessä porukka hermostui. Nuorta miestä uhattiin kertomansa mukaan aseella, joka sitten paljastui kaasuaseeksi.

Nuori mies yritti irtautua tilanteesta, mutta yksi teineistä tuli hänen eteensä.

Sitten alkoivat lyönnit. Nuori mies löi itsekin kerran, mutta jäi alakynteen sillä hänen kimpussaan oli neljä 15—17-vuotiasta.

Lyöntejä oli ollut kolme tai neljä. Nuori mies tönäistiin junaraiteille, jossa pieksentä jatkui. Iskuja tuli kymmenkunta.

Eräs pojista heitti kivellä. Se osui voimalla uhria leukaan. Leukaan tuli pirstaleinen murtuma. Murtumasta jäi pysyvä kosmeettinen vamma.

Jorvin päivystykseen

Nuori mies käsitti olevansa raiteilla. Hän tiesi myös, että juna tulisi pian – kuten tulikin muutaman minuutin päästä. Nuori pääsi ylös ja kompuroi kohti rappusia.

Sitten potku kaatoi uhrin. Maassa olevaa miestä potkaistiin pari kertaa.

Uhri pääsi kuitenkin irtaantumaan.

”Mustahupparinen” poika tuli kuitenkin perässä ja sanoi jotakin, mitä nuori mies ei enää muista. Hupparipojan viesti oli joka tapauksessa ”vähemmän ystävällinen”. Nuori mies käsitti sen uhoamiseksi.

Juna tuli, mutta siihen nuori mies ei noussut. Hänen onnistui soittaa ystävilleen. Näiden avustuksella hän pääsi Jorvin sairaalan päivystykseen.

Vaikenivat oikeudessa

Kaksi 17-vuotiasta ja kaksi 16-vuotiasta (toinen tekoaikaan 15-vuotias) poikaa sai vastattavakseen syytteen nuorena tehdystä törkeästä pahoinpitelystä ja kaksi myös nuorena tehdystä ryöstön yrityksestä.

Syytetyt myönsivät olleensa paikalla. He myönsivät myös osan väkivallasta, mutta vähättelivät osuuttaan ja kiistivät, että olisivat tehneet rikoksensa yksissä tuumin.

Käräjillä vastaajat vaikenivat.

He olivat kuitenkin jossakin määrin selvittäneet tapahtumia poliisikuulusteluissa, joten syyttäjä luki oikeudessa valittuja paloja esitutkintakertomuksista.

Kasvot edellä asfalttiin

Molemmat rikokset tulivat näytetyksi toteen uhrin kertomuksella, sairaalassa todetuilla vammoilla, syytettyjen poliisikuulustelussa antamilla kertomuksilla että ennen kaikkea valvontakameravideolla.

Suurin osa tapahtumista oli tallentunut videolle.

Oikeus katsoi huolella tuon tallenteen. Tuomiossaan oikeus kuvaili junaraiteilla tapahtunutta hakkaamista ”erittäin rajun näköiseksi”.

Myös kiven heitto näkyy tallenteella. Tallenteelta on nähtävissä niin ikään kuinka uhri kaatuu kasvot edellä asfalttiin.

Kaikki neljä syytettyä tuomittiin.

Ketään vastaajista ei ole aiemmin vankeusrangaistukseen tuomittu. Tilanne muuttui nyt.

Naureskeli istunnossa

16-vuotias sai puolentoista vuoden ehdollisen vankeusrangaistuksen molemmista rikoksista. Hän joutuu ehdollisen ohella valvontaan sekä suorittamaan yhdyskuntapalvelua 20 tuntia.

17-vuotias syytetty sai nuorena henkilönä tehdystä törkeästä pahoinpitelystä kymmenen kuukauden pituisen nuorisorangaistuksen. Tekoaikaan 15-vuotias, nyt 16-vuotias poika vuoden ja viiden kuukauden ehdollisen vankeusrangaistuksen törkeästä pahoinpitelystä, jonka ohessa joutuu yhdyskuntapalveluun 20 tunniksi.

Toinen 17-vuotias tuomittiin molemmista rikoksista puolentoista vuoden ehdolliseen vankeusrangaistukseen ja sen ohessa 20 tunniksi yhdyskuntapalveluun. Tämän pojan osalta käräjätuomari arvioi, ettei hän ymmärrä tekojensa vakavuutta, koska naureskeli oikeuden istunnossa.

Uhrilleen tuomittujen tulee maksaa erilaisia korvauksia yhteensä 6 382 euroa sekä 4 123 euron oikeudenkäyntikulut.

Länsi-Uudenmaan käräjäoikeuden perjantaina antama tuomio ei ole vielä lainvoimainen.

Oikaisu 26.10 kello 7.41: 16-vuotias sai 20 tuntia, ei 20 vuotta yhdyskuntapalvelua.